PRESSEMEDDELELSE

18. august 2014

Miljøministeren tog første spadestik til Fremtidens Renseanlæg

Billund BioRefinery bliver et fyrtårn for hele vandsektoren, og det fysiske arbejde med

realiseringen blev i dag sat i gang af miljøminister Kirsten Brosbøl

Fyrtårnsprojektet Billund BioRefinery går nu ind i byggefasen, og det blev festligt markeret med et besøg i dag af miljøminister Kirsten Brosbøl og en lang række nøglepersoner fra vandsektoren. Med kyndig instruktion fra Billund Kommunes borgmester Ib Kristensen - som er entreprenør i det civile liv - tog miljøministeren "første spadestik" med en mini-graver for at markere starten på den fysiske realisering af Fremtidens Renseanlæg.

"Billund BioRefinary udstikker kursen for dansk miljøteknologi i verdensklasse. Det er projekter som dette, der giver genlyd ude i verden, og som kan gavne både miljø, eksport og fremtiden for danske arbejdspladser, siger miljøminister Kirsten Brosbøl i forbindelse med besøget.

Fremtidens Renseanlæg bygges i et tæt partnerskab mellem miljøkoncernen Krüger A/S og det kommunalt ejede forsyningsselskab Billund Vand A/S. Det er et pilotprojekt med en ny, unik teknologi, der kombinerer rensning af spildevand og bioforgasning af organisk affald på en meget effektiv måde, så der bl.a. produceres tre gange mere energi, end anlægget bruger til rensning. Projektet har allerede i år høstet internationale priser, bl.a. Global Water Award og EU’s miljøpris.

”Vores EXELYS™-teknologi er hemmeligheden bag den exceptionelle energiproduktion, og andre Krüger-teknologier bidrager til at løfte hele ressourceudnyttelsen til nye højder. Det bliver et unikt referenceprojekt, som vi glæder os til at vise frem for vores kunder i ind- og udland,” siger direktør Leif Bentsen fra Krüger A/S.

Billund BioRefinery har et totalbudget på ca. 70 mio. kr. og opføres med støtte fra Miljøministeriet og Vandsektorens Teknologiudviklingsfond. Anlægget bygger bl.a. på de gode erfaringer med kildesortering og bioforgasning af organisk affald, som Billund Kommune har stor succes med.

”Affald og spildevand er en ressource. Den grundholdning har vi arbejdet med i mange år hos Billund Vand, og det tiltrækker stor interesse fra både danske og internationale fagfolk. Nu går vi endnu et skridt videre og får nye erfaringer, som vi glæder os til at formidle videre til branchen,” siger adm. direktør Ole P. Johnsen, Billund Vand A/S.

Flere fakta om Billund BioRefinery, Krüger A/S og Billund Vand A/S på næste side og på [www.billundbiorefinery.dk](http://www.billundbiorefinery.dk/)

Fakta om Billund BioRefinery

 Fremtidens renseanlæg, et såkaldt fyrtårns-/demonstrationsprojekt, med støtte fra Miljøteknologisk Udviklings- og Demonstrationsprogram (MUDP) samt Vandsektorens Teknologiudviklingsfond (VTU-fonden) og et samlet budget på knap 70 mio. kr.

 Et anlæg med store miljømæssige perspektiver i form af bedre spildevandsrensning samt udnyttelse af energiindholdet i spildevandsslam i form af el, varme og effektiv, lugtfri naturgødning samt biprodukter som fosfor (kunstgødning) og bioplastik

 Et anlæg med store perspektiver for dansk miljøeksport og et udstillingsvindue for de førende danske kompetencer indenfor spildevandsbehandling og miljøteknologi

 Projektet startede i 2013 og forventes fuldt udbygget i 2017

Mere information på [www.billundbiorefinery.dk](http://www.billundbiorefinery.dk/)

Fakta om Krüger A/S

 Krüger A/S udfører alle former for avanceret vandbehandling inden for drikkevand, procesvand, kommunalt og industrielt spildevand, slam, afløbsteknik, jord- og grundvand samt styring, regulering og overvågning af vandbehandlingsanlæg

 Både i Danmark og internationalt arbejder Krüger A/S som rådgiver, entreprenør og leverandør af udstyr, services og løsninger

 Krüger A/S beskæftiger ca. 900 medarbejdere, heraf 450 i Danmark

Mere information på [www.kruger.dk](http://www.kruger.dk/)

Fakta om Billund Vand A/S

 Forsyningsselskab med base i Grindsted, ejet 100 pct. af Billund Kommune og organiseret i et aktieselskab jfr. Vandsektorloven med tre datterselskaber, Billund Drikkevand A/S, Billund Spildevand A/S og Billund Energi A/S

 Det nye selskab Billund Energi A/S håndterer aktiviteter og salg af knowhow indenfor energiudnyttelse af husholdningsaffald og biogasområdet

 Billund Vand-koncernen beskæftiger i alt 25 medarbejdere og havde i 2013 en samlet omsætning på 69,6 mio. kr.

Mere information på [www.billundvand.dk](http://www.billundvand.dk/)